«Селигер-2013» зэхуэсым хэтынущ
КъБР-м и Iэтащхьэмрэ Правительствэмрэ я пресс-IуэхущIапIэм хъыбар къызэрыдигъэщIамкIэ, Къэбэрдей-Балъкъэрым и лIыкIуэ гуп хэтынущ «Селигер-2013» щIалэгъуалэ егъэджэныгъэ форумым. Апхуэдэ унафэ къыщащтащ КъБР-м и Правительствэм и зэIущIэм.
Ди щIалэгъуалэр къэралпсо зэхуэсым зэрыхэтыр сэбэп мэхъу абыхэм ябгъэдэлъ творческэ жэрдэмым нэхъри зиужьынымкIэ, я социальнэ жыджэрагъым адэкIи хэхъуэнымкIэ», — жиIащ КъБР-м егъэджэныгъэмрэ щIэныгъэмкIэ и министр Семэн Пщыкъан.
«Селигер-2013» щIалэгъуалэ зэхуэсыр бадзэуэгъуэм Тверь областым щекIуэкIынущ. Ди республикэм икI щIалэгъуалэ гупыр зэхуэсым хэтыфын папщIэ, щIыналъэ бюджетым къахуеутIыпщ сом мин 344-рэ. Ар къыщыгъэлъэгъуащ «Къэбэрдей-Балъкъэрым и щIалэгъуалэр (2009 — 2015)» республикэ программэ хэхам.
ТАМБИЙ Линэ.
